text: [{"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Bukomo bwa Kupanga\u200b\u2014\u201cWa\u0304pangile Diulu ne Ntanda\u201d"}, {"text_idx": "#000008", "text": "1, 2. Le dyuba dilombolanga namani bukomo bwa Yehova bwa kupanga?"}, {"text_idx": "#000010", "text": "2 Kudi \u201cmudilo\u201d umo ukabijanga lukoba lwetu difuku ne difuku. Uno \u201cmudilo\u201d utemanga ku kintu kya makilometele midiyo 150! * Bine, dyuba didi na bukomo\u2019po kasha\u0304 podikukabija tamba momwa mu\u0304lu! Inoko, umbuo wa ntanda umwenanga ku ino nkelwa ya kyanga itulumukwa idi kulampe uno muswelo. Shi dyuba difwene bininge ku ntanda, mema asa kukama; kadi shi disonsoloke\u2019ko bininge, asa kwikwata maimakasa. Shi dyuba dyadi kubwipi bininge na ntanda, nansha kulampe bininge, byadi bya kukoma kushikata\u2019po. kito\u0304keji kya dyuba kikwashanga bu\u0304mi bwa pano panshi, kadi i kiyampe, kifike\u2019po, ne kisangaja.\u200b\u2014Musapudi 11:7."}, {"text_idx": "#000015", "text": "4, 5. Le dyuba didi na bukomo\u2019ka ne i dikatampe namani, ino didi namani shi twididingakanye na n\u0303enyenye mikwabo?"}, {"text_idx": "#000016", "text": "4 Monka moyukile kala, dyuba i lun\u0303enyenye. Dimwekanga bu dikatampe kupita n\u0303enyenye yomonanga bufuku, mwanda adyo didi netu kubwipi. Le didi na bukomo\u2019ka? Adyo dine, didi na kyanga kya maseleshuse 15 000 000. Shi ku dyuba usele\u2019ko kakipindi kadi bukatampe na mutwe wa lupengele ne kwikatu\u0304la pano panshi, kubwanyapo kwikemana ku makilometele 140 wikale mu\u0304mi! Mu sekonde ne sekonde, dyuba ditumanga bukomo budi pamo bwa kuladika kwa tutwa na tutwa twa midiyo twa mabombe a nyukilia."}, {"text_idx": "#000017", "text": "5 Dyuba i dibaile ntanda misunsa 1 300 000 ne kupita. Le dyuba lo lun\u0303enyenye lukatampe kupita yonso? Aa, befundi ba bintu bya mu\u0304lu beditelanga bu lun\u0303enyenye lutyetye bininge lwa mikejima ya kimandyano. Mutumibwa Polo wa\u0304sonekele amba \u201clun\u0303enyenye i lwishile na lun\u0303enyenye lukwabo ku ntumbo.\u201d (1 Kodinda 15:41) Ka\u0304dipo uyukile mwikadile bino binenwa bya ku bukomo bwa mushipiditu bu bya bine. Kudi lun\u0303enyenye lukatampe, shi belutu\u0304le pa kifuko padi dyuba, ntanda yetu ibwanya kutwela\u2019mo. Lun\u0303enyenye lukwabo lukatampe shi belutu\u0304le padi dyuba, lukafika ne kudi Saturne\u200b\u2014nansha uno umbuo byoudi kulampe bininge na ntanda, bilomba kulonga myaka ina\u0301 pa kusaka amviyo afike\u2019ko, amviyo wendanga lubilo misunsa 40 kupita disashi dya buta!"}, {"text_idx": "#000018", "text": "6. Le Bible ulombola namani amba n\u0303enyenye i mingi kupita mwiimwena muntu?"}, {"text_idx": "#000019", "text": "6 Kutentekela pa bukata bwa n\u0303enyenye, kudi kintu kikwabo kilenga moyo: i bungi bwa n\u0303enyenye. Na bu bine, Bible unena\u2019mba n\u0303enyenye i mingi kutabuka, mikomo kubala pamo bwa \u201cmusenga wa kalunga ka mema.\u201d (Yelemia 33:22) Kino kilombola amba kudi n\u0303enyenye mingi kupita yoya yotumonanga na meso bitupu. Ne kadi, shi mulembi wa Bible, kimfwa Yelemia, wa\u0304tadile mu\u0304lu bufuku ne kutompa kubala n\u0303enyenye yaa\u0304di umwene, ka\u0304dipo ubwanya kubala kupita pa n\u0303enyenye 3 000, mwanda buno bo bungi bwa n\u0303enyenye ibwanya kumona muntu na meso bitupu bufuku shi ku\u0304lu kuto\u0304ka. Buno bungi bubwanya kudingakanibwa\u2019tu na bungi bwa musenga udi mu kikasala. Na bubine, bungi bwa n\u0303enyenye buleta\u2019tu ne lunjingwe, pamo bwa musenga wa kalunga ka mema. * Le i ani ubwanya kwiibala?"}, {"text_idx": "#000021", "text": "7 Isaya 40:26 ulondolola amba: \u201cTululai meso enu ku\u0304lu, mumone yewa wapangile bine bino\u2019bi, yewa ulupula kibumbo kyabo pa mbadilo; wibeta bonso pa dijina pa dijina.\u201d Mito\u0304to 147:4 unena\u2019mba: \u201cUbalanga n\u0303enyenye. Wi\u0304nikanga majina ayo onso.\u201d Le \u201cn\u0303enyenye\u201d i inga le? Kino ke kipangujopo kipe\u0304la. Befundi ba bintu bya mu\u0304lu bafwatakanyanga amba kudi n\u0303enyenye midiyala 100 ne kupita mu wetu Mukambakamba wa kisansa kya n\u0303enyenye umo\u2019tu kete. * Inoko, Mukambakamba wetu i umo\u2019tu mu bisansa bya n\u0303enyenye bivulevule, kadi mivule mine idi na n\u0303enyenye mingi kupita wetu. Le kudi bisansa bya n\u0303enyenye binga? Befundi bamo ba bintu bya mu\u0304lu bafwatakanyanga amba kudi midiyala 50. Bakwabo nabo batene amba padi kudi bisansa bya n\u0303enyenye midiyala 125. Nanshi muntu kakokejapo kuyuka bungi bwa bisansa bya n\u0303enyenye, le bungi bwa midiyala ya n\u0303enyenye idi\u2019mo papo ke pepi? Ino Yehova aye uyukile bungi bwayo. Ne kadi, i mwinike lun\u0303enyenye lonso dijina!"}, {"text_idx": "#000022", "text": "8. (a) Le ubwanya kushintulula namani bukata bwa Mukambakamba? (b) Le Yehova uludikanga kujokoloka kwa bintu bya mu\u0304lu kupityila ku bika?"}, {"text_idx": "#000023", "text": "8 Bine, shi tulangulukile pa mubaile bisansa bya n\u0303enyenye, kwakamwa kwetu kukatama. Bantu bafwatakanyanga amba Mukambakamba udi na bula bwa myaka ya kito\u0304keji 100 000. Fwatakanya bidi lubilo lubwanya kwenda kito\u0304keji mu sekonde ne sekonde mu makilometele 300 000. Kikalonga myaka 100 000 pa kusaka kityibuluke kisansa kyetu kya n\u0303enyenye! Kadi bisansa bimo bya n\u0303enyenye i bikatampe kupita kyetu. Bible unena amba Yehova \u201cutamwine madiulu bwa kisandi.\u201d (Mito\u0304to 104:2) Kadi i aye uludikanga kujokoloka kwa bino bipangwa. Kushilwila ku kaluvumbi katyetyetyetye kutu\u0304la ne ku kisansa kya n\u0303enyenye kikatampe mpata, kintu ne kintu kijokolokanga mungya bijila bya kipangila bitu\u0304dile\u2019ko Leza. (Yoba 38:31-33) O mwanda, befundi ba sianse i badingakanye kujokoloka kwa bintu bya mu\u0304lu pamo bwa luja luteakanibwe biyampe! Penepa, langulukila pa Mwine wa\u0304pangile bino bintu. Le kwakaminwepo uno Leza udi na bukomo bwa kupanga namino?"}, {"text_idx": "#000025", "text": "9, 10. Le bukomo bwa Yehova i bumweke namani mu kifuko kidi\u2019po ntanda mu imbuo ijokoloka ku dyuba, mu umbuo wa Yupita, ntanda ne kweji?"}, {"text_idx": "#000026", "text": "9 Bukomo bwa Yehova bwa kupanga i bumweke mu njibo yetu, ke ntanda kadi. Wa\u0304tu\u0304dile ino ntanda na bunwa mu lwelele. Befundi bamo ba sianse betabije amba mu bisansa bivule bya n\u0303enyenye kemubwanyapo kushikatwa pamo bwa umbuo wetu. Kipindi kikatampe kya Mukambakamba wetu kekipangilwepo mwanda wa kwikalwa. Pa bukata bwao i payule n\u0303enyenye ba\u0304. Kito\u0304keji i kipite\u2019byo kipimo, kadi n\u0303enyenye ikumanga kitatyi ne kitatyi. Kufula kufula kwa kisansa kya n\u0303enyenye kekudipo bintu bibwanya kukwasha ku bu\u0304mi. Kifuko kidi\u2019po ntanda mu imbuo ijokoloka ku dyuba i kifwaninwe."}, {"text_idx": "#000027", "text": "10 Ntanda imwenanga ku buno bula kadi ne ku kintu kikatampe kiikinga\u200b\u2014ke umbuo wa Yupita kadi. Umbuo wa Yupita i mubaile ntanda misunsa 1 000, kadi udi na bukomo bukatampe pa ntanda. Kino kilengejanga bika? Ukokanga nansha kupalula kintu kyonso kipita mu lwelele. Befundi ba sianse banenanga amba shi umbuo wa Yupita kewadi\u2019kopo, longa mvula wa mano makatampe wadi wa kunoka bininge pano pa ntanda misunsa 10 000 kupita mwanokelanga\u2019mu. Ntanda yetu imwenanga ku satelite imo mikatampe idi nayo kubwipi\u200b\u2014ke kweji kadi. Kweji i kintu kilumbuluke kadi \u201ckimuni kya bufuku,\u201d ino kadi ukwashanga ntanda ijokoloke biyampe. Kuno kujokoloka kulengejanga ntanda ikale na kushinta kwa bitatyi kufwaninwe\u200b\u2014kintu kikwabo kikwasha bu\u0304mi pano panshi."}, {"text_idx": "#000028", "text": "11. Le luvula lujokolokele ntanda i lulongwe namani mwanda wa kwitukinga pamo bwa ngabo?"}, {"text_idx": "#000029", "text": "11 Bukomo bwa Yehova bwa kupanga i bumweke mu kintu kyonso kidi pano pa ntanda. Tala bidi luvula lujokolokele ntanda, lukwashanga pamo bwa ngabo ikinga. Dyuba ditumanga mikejima ikwasha mu bu\u0304mi ne ipayan\u0303ana. Shi ino mikejima ipayan\u0303ana ibakupila pangala pa luvula lwa ntanda, yalamunanga oksijene ke ozone. Kupwa ozone yakoka ino mikejima. Na bubine, umbuo wetu i mulongwe na bintu bya kwiukinga!"}, {"text_idx": "#000031", "text": "12 Kino i kintu\u2019tu kimo kilonga luvula lwetu, kwityanga kukutakane kwa kipuinga kufwaninwe mwanda wa kukwasha bipangwa byu\u0304mi bidi mu ntanda nansha byobya bidi kubwipi. Mu bintu bya kutendelwa bya luvula mudi ne kushinta kwa mema. Mwaka ne mwaka, dyuba dikandijanga kipuinga kya mema mu makilometele 400 000 ne kupita atamba pa majiba. Mema alamukanga ke makumbi, mene aselwanga na luvula kulampe bininge. Ano mema masa\u0304swe kadi mato\u0304kejibwe, anokanga bu mvula, bu mashika mekwate, bu maimakasa, ne kulupula monka mema. Bidi\u2019tu enka na munenene\u2019byo Musapudi 1:7 amba: \u201cMinonga yonso yenda ku Kalunga-kamema, ino nanshi kalunga-kamema kuyula mpika; pantu po yendela minonga, e ponka po yenda nyeke.\u201d Enka Yehova kete ye ubwanya kulonga bino byonso."}, {"text_idx": "#000035", "text": "14 Pa kubulwa nansha kutatana, Yehova ye \u201cwalongele panopanshi ne bukomo bwandi.\u201d (Yelemia 10:12) Bukomo bwa Leza i bumweke enka ne mu bipangwa bityetyetyetye. Kimfwa, maatome mudiyo adi bukila ne bukila keapityilepo bukata bwa lunywene lwa muntu. Nansha shi atome umo wadi wa kulepejibwa kufika ne pa njibo ya maetaje 14, kibwa kyayo kyadi kya kwikala pamo bwa dituntudi dya mwepo didi pa etaje ya busamba bubidi. Inoko, kano kakibwa katyutyutyutyu i nsulo ya bukomo bwa kutendelwa butambanga ku kuladika kwa bombe ya nyukilia!"}, {"text_idx": "#000036", "text": "\u201cBintu Byonsololo Bidi ne Muya\u201d"}, {"text_idx": "#000037", "text": "15. Pa kwisambila pa banyema palapala ba ntanda, le Yehova wa\u0304fundije Yoba bika?"}, {"text_idx": "#000052", "text": "^ mus. 6 Bamo balan\u0303anga amba bantu ba mu kitatyi kya Bible ye bano ba\u0304ingidije bingidilwa bya pa kala bya kutala nabyo kulampe. Banenanga amba, le bantu ba mu kyokya kitatyi ba\u0304yukile namani amba n\u0303enyenye i mingi, keibadikapo, mungya mwiimwena bantu? Milangwe ya uno muswelo keivulukangapo Yehova, Mwine Mulembi wa Bible.\u200b\u20142 Temote 3:16."}, {"text_idx": "#000053", "text": "^ mus. 7 Tala bitatyi byokokeja kupityija pa kubala\u2019tu n\u0303enyenye midiyala 100. Shi ubwanya kubala lun\u0303enyenye lumo ku sekonde ne sekonde\u200b\u2014ubala\u2019nka kubala mansa\u0301 24 ku difuku\u200b\u2014ukalonga myaka 3 171!"}]